ΓΡΑΠΤΗ ΕΡΩΤΗΣΗ E-2098/97 υποβολή: Hiltrud Breyer (V) προς την Επιτροπή (19 Iουνίου 1997)

Θέμα: Άχρηστα σιδερικά από ηλεκτρονικό εξοπλισμό

1. Ενθαρρύνει η Επιτροπή την καινοτόμο ανάπτυξη προϊόντων; Εάν ναι, πώς; Εάν, όχι, γιατί όχι;

2. Πιστεύει η Επιτροπή ότι η καινοτόμος ανάπτυξη προϊόντων αποτελεί πλεονέκτημα στον ανταγωνισμό;

Απάντηση του κ. Bangemann εξ ονόματος της Επιτροπής (25 Ιουλίου 1997)

Είναι γενικά αποδεκτό ότι η τεχνολογία των πληροφοριών, οι τηλεπικοινωνίες και οι βιομηχανικοί κλάδοι καταναλωτικών ηλεκτρονικών ειδών είναι από τους πλέον ταχέως μεταβαλλομένους, υψηλών δαπανών έρευνας και τεχνολογίας και καινοτομίας βιομηχανικούς τομείς. Οι εταιρείες αντιμετωπίζουν μονίμως ανταγωνιστικές προκλήσεις παγκοσμίως και την πίεση της κοινής γνώμης για θέματα όπως το περιβάλλον. Ήδη προγράμματα τα οποία βρίσκονται στη φάση της εσωτερικής χρήσης ή της αναμονής διατίθενται με βελτιωμένες επιδόσεις σε ό,τι αφορά για παράδειγμα την κατανάλωση ενέργειας. Όλο και περισσότερα προϊόντα σχεδιάζονται κατά τρόπο που να λαμβάνεται υπόψη το τελικό στάδιο της ζωής τους (όπως η αποσυναρμολόγηση, η επισήμανση των δομικών στοιχείων και των υλικών, η εξαγωγή των επικινδύνων ουσιών). Οι εταιρείες γνωρίζουν καλώς ότι είναι απαραίτητο να είναι μονίμως έτοιμες να αναθεωρήσουν τα προϊόντα τους ανταποκρινόμενες στις μεταβολές των απαιτήσεων των αρχών και των χρηστών. Η Επιτροπή αναγνωρίζει τις προσπάθειες που καταβάλλει η βιομηχανία με στόχο τη διαρκή βελτίωση της επίδοσης των προϊόντων (συμπεριλαμβανομένων και των περιβαλλοντικών χαρακτηριστικών τους) στο πλαίσιο μιας δυναμικής παγκόσμιας αγοράς. Η Επιτροπή παρακολουθεί τις προόδους που επιτυγχάνει η βιομηχανία σε ό,τι αφορά τη φιλικότητα των προϊόντων σε τελικό στάδιο προς το περιβάλλον. Τα κοινοτικά προγράμματα έρευνας και τεχνολογικής ανάπτυξης (Ε& Τ) και ιδίως τα προγράμματα για την τεχνολογία της πληροφορίας έχουν συμβάλει στην ανάπτυξη καλυτέρων εργαλείων και μεθόδων παραγωγής. Η χρήση τους έχει προωθηθεί μέσω συνοδευτικών μέτρων και έργων βέλτιστης πρακτικής.

Η Επιτροπή ετοιμάζει ανακοίνωση για την ανταγωνιστικότητα των βιομηχανιών ανακύκλωσης. Η ανακοίνωση αυτή είναι αποτέλεσμα των διαβουλεύσεων με τη βιομηχανία και αναλύει τους σημαντικότερους παράγοντες που καθορίζουν την ανταγωνιστικότητα των βιομηχανιών που συμμετέχουν στην ανακύκλωση. Καλύπτει επίσης το θέμα των ηλεκτρονικών αποβλήτων. Στην ανακοίνωση αυτή διατυπώνονται συστάσεις υπέρ ορισμένων δράσεων με στόχο την ανάπτυξη ανακυκλωτικών δραστηριοτήτων παράλληλα προς την αύξηση της προστασίας του περιβάλλοντος. Ορισμένες από τις συστάσεις επικεντρώνονται στην ανάπτυξη νέων αγορών για ανακυκλωμένα υλικά και την ανάγκη καλύτερης κατανόησης του κύκλου ζωής των προϊόντων. Ιδιαίτερη έμφαση αποδίδεται στην προαγωγή της καινοτομίας στις ανακυκλωτικές βιομηχανίες, την ανάγκη για περισσότερες πληροφορίες σε ό,τι αφορά την έρευνα και την τεχνολογική ανάπτυξη και τη διάδοση των βέλτιστων πρακτικών. Επισημαίνεται επίσης ότι είναι απαραίτητο να αναπτυχθούν οι στρατηγικές ποιότητας και επιμόρφωσης μεταξύ των εταιρειών ανακύκλωσης. Τα ιδιαίτερα εμπόδια που προσιδιάζουν σε πολύπλοκα προϊόντα (όπως ο ηλεκτρονικός εξοπλισμός), σε ό,τι αφορά την ανακύκλωση καλύπτονται με ειδική αναφορά στο βελτιωμένο σχεδιασμό για ανακύκλωση. Τονίζεται η ανάγκη θέσπισης προτύπων και αναγνωρίζεται ότι είναι ενδεχόμενο με τα κείμενα πρότυπα να γίνονται διακρίσεις σε βάρος ανακυκλωμένων προϊόντων. Η ανακοίνωση επίσης συστήνει τη δημιουργία ενός φόρουμ ανακύκλωσης στο οποίο θα συμμετάσχουν οι κύριοι παράγοντες του τομέα αυτού προκειμένου να συζητηθούν οι μελλοντικές εναλλακτικές δυνατότητες. Το φόρουμ θα πρέπει να αρχίσει περί τα τέλη του 1997 και να διαρκέσει για περίοδο 12 μηνών. Η ανάγκη δημιουργίας ενός ευρωπαϊκού κέντρου ανακύκλωσης για την αντιμετώπιση θεμάτων όπως η τεχνολογική παρακολούθηση, η διάδοση των βέλτιστων πρακτικών και η προαγωγή της καινοτομίας αναφέρεται και θα συζητηθεί στο φόρουμ.

Η Επιτροπή ετοιμάζει μελέτη για πρόταση οικολογικής επισήμανσης (βάσει οικολογικών κριτηρίων), των προϊόντων που αφορούν τους «προσωπικούς ηλεκτρονικούς υπολογιστές». Χάρη στην πρωτοβουλία αυτή θα καταστεί δυνατό στο πλαίσιο του κοινοτικού προγράμματος οικολογικής επισήμανσης να πιστοποιούνται οι καινοτομίες που προτείνει η βιομηχανία των ηλεκτρονικών υπολογιστών με βάση τις ανάγκες του περιβάλλοντος.